WTI หลุด 86 เหรียญ เหตุดอลลาร์แข็ง-ดีมานด์ซบฉุดตลาด
ราคาน้ำมันดิบ WTI หลุด 86 เหรียญ เหตุดอลลาร์แข็ง-วิตกเร่งขึ้นดอกเบี้ยเฟด และ ECB ทำเศรษฐกิจถดถอย กระทบดีมานด์ใช้น้ำมัน
ราคาน้ำมันดิบ WTI หลุด 86 เหรียญ เหตุดอลลาร์แข็ง-ดีมานด์ซบฉุดตลาด
16 ก.ย. 2565

ผู้สื่อข่าวรายงานว่า สัญญาน้ำมันดิบล่วงหน้าปรับตัวลงอย่างต่อเนื่องในวันนี้(15 ก.ย.) ล่าสุด WTI หลุดระดับ 86 ดอลลาร์ ขณะที่ราคาน้ำมันดิบเบรนท์หลุด 91 ดอลลาร์ ท่ามกลางความกังวลเกี่ยวกับอุปสงค์ในตลาด
นอกจากนี้ราคาน้ำมันยังถูกกดดันจากการแข็งค่าของดอลลาร์ ซึ่งจะลดความน่าดึงดูดของสัญญา โดยทำให้สัญญาน้ำมันมีราคาแพงขึ้นสำหรับผู้ถือครองเงินสกุลอื่น
โดย ณ เวลา 21.43 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนต.ค. ซึ่งมีการซื้อขายที่ตลาด NYMEX ลบ 3.08 ดอลลาร์ หรือ 3.48% สู่ระดับ 85.40 ดอลลาร์/บาร์เรล ส่วนราคาน้ำมันดิบเบรนท์ลบ 3.29 ดอลลาร์ หรือ 3.50% สู่ระดับ 90.76 ดอลลาร์/บาร์เรล
สำนักงานพลังงานสากล (IEA) เปิดเผยว่า การขยายตัวของอุปสงค์น้ำมันทั่วโลกจะหยุดชะงักลงในไตรมาส 4 โดยได้รับผลกระทบจากการชะลอตัวทางเศรษฐกิจของจีน และกลุ่มประเทศในองค์การเพื่อความร่วมมือทางเศรษฐกิจและการพัฒนา (OECD)
นอกจากนี้นักลงทุนวิตกว่าการเร่งปรับขึ้นอัตราดอกเบี้ยของธนาคารกลางสหรัฐ (เฟด) และธนาคารกลางยุโรป (ECB) จะทำให้เศรษฐกิจเผชิญภาวะถดถอย และส่งผลกระทบต่อความต้องการใช้น้ำมัน